गुरुकुल की स्थापना विषयक यह तथ्य भी जानने योग्य है कि महात्मा मुंशीराम जी के हरिद्वार में गुरुकुल स्थापना के प्रस्ताव वा आग्रह को मानते हुए 29 जुलाई सन् 1900 को आर्य प्रतिनिधि सभा पजाब की अंतरंग सभा ने सर्वसम्मति से निश्चय किया कि हरिद्वार के पास गुरुकुल के लिए जमीन खरीद कर मकान आदि बनाये जायें। गुरुकुल हरिद्वार की किस भूमि पर बने, इसके लिए एक दैवीय घटना घटी। नजीबाबाद के रईस स्वनामधन्य चौधरी मंशी अमनसिंह जी के मन में कुछ ऐसी पवित्र भावना पैदा हुई कि उन्होंने लगभग उसी स्थान पर, जो महात्मा मुंशीराम जी के मन में बैठ चुका था, अपना कांगड़ी गांव और उसके आस–पास की सब 1200 बीघा भूमि उस पवित्र कार्य के लिए अर्पण करने का संकल्प कर लिया। महात्मा मुंशीराम जी को जब इसकी जानकारी मिली तो उन्हें विश्वास नहीं हुआ। उन्होंने सोचा की भूपति ने अपनी जंगल की जमीन के पैसे खड़े करने के लिए यह प्रस्ताव किया होगा। इसके बाद चौधरी अमर सिंह जी ने अपने संकल्प की सूचना आर्यसमाज के माध्यम से आर्य प्रतिनधि सभा, पंजाब को दी। इस प्रस्ताव पर 22 अक्टूबर सन् 1901 को सभा ने यह अन्तिम निश्चय किया कि चौधरी जी की उदारता के लिए उनको धन्यवाद दिया जाये और उनके द्वारा दी गई भूमि में मकान आदि बनाकर आगामी होली की छुट्टियों में 21, 22, 23 और 24 मार्च सन् 1902 को गुरुकुल का उद्घाटनोत्सव किया जाये। 20 नवम्बर को मुंशीराम जी ने कनखल पहुंच कर नजीबाबाद वालों की कोठी में डेरा जमा लिया। हिंसक तथा भयानक जानवरों से घिरे हुए दिन में भी मनुष्यों के लिए दुर्गम जंगल को साफ करा कर फूंस की कच्ची झोपड़िया खड़ी की जाने लगीं और उद्घाटनोत्सव की तैय्यारियां बड़े उत्साह के साथ होने लगीं। ऐसा अनुमान किया गया कि उत्सव पर कम से कम एक हजार यात्री आवश्य पहुंचेंगे। इसलिए उत्सव के खर्च के लिए दो हजार रुपये की अपील की गई। रुपया आना शुरू हो गया और वर्षों की आशा को मूर्त रूप में देखने की उत्सुकता से प्रेरित आर्य पुरुष होली की छुट्टियों के दिन अंगुलियों पर गिनने लगे। ‘श्रेयांसि बहुविघ्नानि’ के अनुसार इस उत्सव पर भी एक बड़ा विघ्न आ उपस्थित हुआ। हरिद्वार में प्लेग फैल गया। 19 जनवरी सन् 1902 को अंतरंग सभा को विवश होकर यह निर्णय करना पड़ा कि उद्घाटन का उत्सव सार्वजनिक रूप में न करके निजी तौर पर किया जाये, उत्सव के लिए आया हुआ रुपया दाताओं को लौटा दिया जाये और यदि वे स्वीकार करें तो ब्रह्मचारियों को गुजरांवाला से कांगड़ी जाने का खर्च उस रुपये से पूरा किया जाये। अंतरंग सभा के इसी अधिवशन में ब्रह्मचारियों को गुजरांवाला से कांगड़ी लाने का भी निश्चय किया गया। समाचार पत्रों में यह सूचना दे दी गई कि किसी को भी निजी तौर पर निमन्त्रण नहीं दिया जाएगा और किसी के ठहरने का प्रबन्ध भी नहीं किया जा सकेगा। जो कोई आवे, अपने कष्ट का ध्यान रखकर आवे और अच्छा हो यदि स्त्रियों तथा बच्चों को साथ में न लाया जाये।